Ole Stavad (S), 2003-03-25:
Som det fremgik af den foregående talers forskellige oplysninger, er dette en række forslag, der har til hensigt
at styrke de regler, der er, der skal sikre, at det enkelte kommunalbestyrelsesmedlem har mulighed for at kunne udøve sit hverv på et grundlag, hvor borgmesteren, om jeg så må sige, ikke kører hen over hovedet på byrådsmedlemmerne.
Det er jo et forslag, der ikke mindst har sit afsæt i Jens Peter Christensen-udvalget, der blev nedsat i forlængelse af det, vi så oprullet i Farum.
Jeg synes, de 13 forslag, ministeren har med her, lyder fornuftige.
Vi skal selvfølgelig kigge lidt nøjere på dem under udvalgsarbejdet, men både den betænkning, som dette har direkte afsæt i, og de 13 forslag har vi umiddelbart en positiv indgang til. Vi synes dog, at vi mangler »Ludvig XIV«, et 14. forslag.
Jeg synes, det er positivt, at man giver revisionen mulighed for, at revisionen kan anmode om at møde det samlede byråd.
Men vi synes, at det måske er mindst lige så vigtigt, at et kvalificeret mindretal i byrådet kan anmode om at møde revisionen.
Vi skal selvfølgelig sikre os, at ikke enkeltpersoner kan misbruge denne mulighed, men vi mener, at det ville være rimeligt, hvis f.eks. en fjerdedel eller en tredjedel - det kan vi diskutere under udvalgsarbejdet - kunne have adgang til at rette anmodning om at møde revisionen.
Når man kommer ind i svære sager, og hvis der er særlige problemer, så mener jeg, at det ville være et særdeles godt redskab for et mindretal i et byråd at kunne betjene sig af.
Derfor vil vi gerne opfordre ministeren til, at han kommer med et sådant ændringsforslag.
Hvis ikke det skulle lykkes at overbevise ministeren undervejs, så håber vi, at det vil lykkes at overbevise et flertal, så vi kan få den bestemmelse ind.
Jeg synes ikke, der er noget principielt, der skulle skille os i dette, og jeg synes, at det flugter meget godt med de øvrige forslag, der er fra Jens Peter Christensen-udvalget, som er med i lovforslaget.
Så det vil jeg opfordre til, at vi får taget
grundig stilling til og analyseret under udvalgsarbejdet, og jeg håber som sagt, at et flertal vil være med til at anbefale en sådan justering, et sådant 14. punkt i loven.
Jeg håber så også, ministeren allerede nu vil gå i gang med at overveje, hvordan man kan sikre en god information til vore byråd, når det her lovforslag er vedtaget, for det redskab, man har i styrelsesloven, er jo kun et tilstrækkelig godt redskab, hvis også de, der skal bruge det, er tilstrækkeligt informeret.
Jeg synes noget af det, som nogle af de sager, vi har set dukke op, ikke mindst den i Farum, har afdækket, er, at der har været en stor usikkerhed hos mindretallene over for mulighederne i styrelsesloven, og derfor synes jeg, vi i fællesskab har en opgave med at kunne informere, selvfølgelig sammen med Kommunernes Landsforening, men også at ministeren allerede sammen med sit embedsapparat begynder at tænke over, hvordan det kan gøres.
Så er der spørgsmålet om tilsynsreform, som jeg synes indeholder en række positive ændringer i beføjelserne.
Men jeg er nødt til at sige til ministeren, at hvis det er sådan, at jeg skal kunne overbevise den socialdemokratiske gruppe om, at det er klogt at gøre det her på nuværende tidspunkt, så skal han gøre sig meget umage med sin argumentation. Der er jo ingen tvivl om, at det, at man nu laver fem statsamtmænd som en klageinstans for hele landet, er der mange, der føler, er en i utide tagen hul på strukturen.
Jeg er helt enig med ministeren i, at det selvfølgelig er et forholdsvis beskedent element, vi snakker om, men der er en sådan bekymring ude i landet, som også breder sig ind i Folketinget over, om det initiativ på nuværende tidspunkt også er klogt og nødvendigt, når vi ser på, hvad der i øvrigt er sat i gang rent strukturmæssigt.
Så jeg vil ikke melde hverken et færdigt ja eller et færdigt nej, men sige, at der i den socialdemokratiske gruppe er en dyb skepsis over for, om ikke det her nemt risikerer at blive oplevet, som om man i utide har taget hul på noget, vi er i gang med at diskutere.
Hvis ministeren skal overbevise den socialdemokratiske gruppe om, at det skal vi gøre nu,
så skal der altså bringes nogle meget stærke argumenter på banen i forhold til det punkt, inden vi når frem til tredje behandling.
Det er den melding, jeg kan give på nuværende tidspunkt.